Приложение № 11

**Правила за поведение и действие на населението при радиационна аварийна ситуация, разпространени от Областния щаб за изпълнение на ОПЗБ чрез**

**медиите /избират се подходящите правила в зависимост от ситуацията/**

1. Предайте получената информация за аварията на ваши близки и познати, ако смятате, че те не знаят за събитието. Обяснете на вашите деца какво се е случило и какво да правят при възникналата ситуация, като се съобразявате с тяхната възраст.

Включете вашите телевизионни приемници и/или радиоприемници за получаване на последваща информация по Българската национална телевизия и Българското национално радио.

Следете съобщенията на щаба за изпълнение на ОПЗБ по ……….. /местните медии, с които е сключено споразумение/ и изпълнявайте конкретните указания.

2. Запазете спокойствие и не предприемайте панически действия.

3. Не предприемайте йодна профилактика (поглъщане на таблетки калиев йодид) без указание от компетентните органи. Самоволното поглъщане на йод под каквато и да е форма може да навреди на здравето, вместо да помогне.

4. Децата трябва да останат в къщи, до изясняване на обстановката.

Херметизирайте според възможностите и наличните средства помещенията, където се укривате при възникналата аварийна обстановка. Така се ограничава постъпването на радиоактивни вещества в помещенията по въздушен път, което се постига чрез затваряне и уплътняване на врати и прозорци в жилища и обществени сгради, спиране на приточната вентилация в тях, поставяне на филтриращи тъкани (3-4 пласта тензух или друго парче плат) на прозорците при проветряване, почистване на помещенията ежедневно само с овлажнени тъкани (метене и тупане да се избягва). При използване на прахосмукачка изходящата струя трябва да се филтрира допълнително през мокра кърпа.

Проветряването да се извършва нощно време при намаляло автомобилно движение и утихване на вятъра.

За защита на дихателните пътища от попадане на радиоактивни вещества в човешкия организъм могат да се използват стандартни защитни средства (респиратори, противопрахови лицеви маски, противогази) и подръчни материали (марлени превръзки, тензух, носни кърпички и други филтриращи материали, които се навлажняват за по-добро улавяне на прахообразните частици, съдържащи се във въздуха).

Временното укриване като защитна мярка може да продължи няколко дни в зависимост от развитието на аварията и последствията от нея.

5. При обявяване на авария с възможни радиационни последствия спазвайте стриктно лична радиационна хигиена, за да ограничите до минимум възможността за поглъщане на радиоактивни вещества и замърсяване на вашето тяло и облекло с радиоактивни вещества. За целта:

- ограничете до минимум престоя на открито, не предприемайте екскурзии, излети, разходки и пътувания, в места, за които е установено или се предполага, че са замърсени с радиоактивни вещества в резултат на аварията; не сядайте на зелени площи;

- преустановете къпане във водоеми и ползване на водоизточници, за които е установено или се предполага, че са замърсени с радиоактивни вещества в резултат на аварията;

- избягвайте дейности, свързани с вдигане на прах в места, замърсени с радиоактивни вещества в резултат на аварията;

- не метете дворовете, оросявайте със струя вода тревните площи и обливайте пътеките около къщата си;

- поддържайте чистота в домовете, мийте старателно ръцете, особено преди хранене.; къпете се всекидневно, почиствайте обувките при влизане в дома ви, перете по-често облеклото, което носите навън;

- не консумирайте хранителни продукти, включително вода и мляко, за които е обявена временна забрана; измивайте старателно продуктите преди консумация и преди кулинарна обработка, особено листниковите зеленчуци и плодовете; сравнително по-безопасни са оранжерийните плодове и зеленчуци, морковите, картофите, птичето и свинското месо и океанската риба; използвайте сухо мляко за децата; по-добре изключете листниковите зеленчуци и млякото от менюто си;

- обработвайте и приготвяйте храните в затворени помещения;

- замърсените хранителни продукти, които не подлежат на термична обработка, консумирайте само след обилно измиване с вода и допълнително накисване за 24 часа във вода; при готвенето обезкостете и нарежете месото на парчета до 70 грама, накиснете го във вода за 24 часа (1:4) и изхвърлете водата; сварете месото и изхвърлете първия бульон;

- съхранявайте хранителните продукти в подходящи опаковки, затворени съдове и помещения, хладилни шкафове;

- вода за питейни и домакински нужди се взема само от закрити, контролирани и разрешени за ползване водоизточници; препоръчително е децата да пият предимно минерална вода с ниско съдържание на радон.

(обявяват се източниците след извършен анализ на водата)

6. Животните да не се извеждат от оборите през първия период на високо замърсяване; да се преустанови пашата, а храненето да става с концентрирани или груби фуражи; помещенията на животните да се измиват ежедневно с вода; останалите на открито фуражи да се ползват след отстраняване на горния слой (10-15 см).